Setlhopha sa baatlhodi ba barataro, se modulasetulo wa sone e neng e le Moatlhodi Mher Khachatryan, se ne sa kopana ka 11:00 mo mosong wa April 19, 2002. Fa mongwe wa basekisi a ne a simolola go bua, o ne a tlhalosa kafa a galefisitsweng ka teng ke go bo dikgotlatshekelo tse pedi tse di fetileng di ile tsa se ka tsa bona Mokaulengwe Margaryan molato. Le fa go ntse jalo, mo lekgetlhong leno ke mosekisi yo o neng a tsenwa ganong mme a tlhabiwa ka dipotso ke baatlhodi ba le banè. Moatlhodi mongwe o ne a kgalema mosekisi yono go bo a batla go tlhotlheletsa Kgotlatshekelo ka go bua ka tiro ya go rera ya Basupi ba ga Jehofa le gore ga ba a kwadisiwa semolao, fa a ne a bua ka Mokaulengwe Margaryan—dilo tse ka bobedi di sa tseweng e le tlolomolao go ya ka Molawana wa bo244. Go tswa foo moatlhodi o ne a tlhalosa gore se mosekisi a se dirileng ke “pogiso ya go latofatsa motho ka ditiro tsa bokebekwa.” Moatlhodi yo mongwe o ne a umaka ditsheko tse di farologaneng tsa Dikgotlatshekelo Tsa Yuropa tse mo go tsone Basupi ba ga Jehofa ba neng ba tsewa e le “bodumedi jo bo itsegeng” jo le jone bo tshwanelwang ke go sirelediwa ke mokgatlho wa European Convention on Human Rights. Ka nako eo, moruti mongwe mo kgotlatshekelong o ne a goa a bolela gore Basupi ba ga Jehofa ba kgaoganya setšhaba. Kgotla e ne ya mo laela gore a didimale.